KIRJALLINEN KYSYMYS P-0899/01 esittäjä(t): Pat Gallagher (UEN) komissiolle. Pitkäsiimakalastus.



Virallinen lehti nro 261 E , 18/09/2001 s. 0216 - 0216



KIRJALLINEN KYSYMYS P-0899/01 esittäjä(t): Pat Gallagher (UEN) komissiolle (19. maaliskuuta 2001) Aihe: Pitkäsiimakalastus Irlannin BirdWatch-yhdistyksen tuoreessa raportissa kerrotaan, että 50 000100 000 myrskylintua kuolee vuosittain Atlantin koillisrannikolla pitkäsiimakalastuksen seurauksena. Voiko komissio ilmoittaa, onko sillä tilastollisia todisteita tämän väitteen tukemiseksi ja uskooko se, että aluksissa voisi suorittaa lieventäviä toimenpiteitä ja teknisiä ratkaisuja, jotka ehkäisisivät lintujen kuolemat? Aikooko komissio tehdä ehdotuksia asiasta? Franz Fischlerin komission puolesta antama vastaus (26. huhtikuuta 2001) Komissiolla ei ole tätä aihetta koskevia varsinaisia omia tilastollisia todisteita. Komissio tuntee Birdlife International -järjestön laatimat raportit Norjan luoteisrannikon ulkopuolella toimivilla pitkäsiimakalastusta harjoittavilla aluksilla tehdyistä tutkimuksista, joiden perusteella arvioihin on lisätty myös färsaarelaisten ja islantilaisten pitkäsiimakalastusta harjoittavien alusten mahdolliset vaikutukset ja päädytty kysyjän mainitsemaa suuruusluokkaa oleviin seurauksiin. Bird Watch Ireland näyttää toistaneen näiden raporttien sisältöä. Elokuussa 2000 tehtyyn kyselyyn annettuja vastauksia koskevat komission saamat alustavat tiedot viittaavat siihen, että vaikka merilintuja joutuu saaliiksi, ne eivät ole suuressa vaarassa yhteisön vesillä. Suurimman uhan näyttävät aiheuttavan muut kuin yhteisön alukset, jotka kalastavat joko kansainvälisillä vesillä tai omilla vesillään. Yhteisöllä ei ole suoria oikeudellisia valtuuksia valvoa muiden kuin yhteisön alusten toimintaa kyseisillä alueilla. Komissio on osallistunut kokouksiin, joiden tuloksena on tarkoitus laatia YK:n elintarvike- ja maatalousjärjestön (FAO) kansainvälinen toimintasuunnitelma pitkäsiimakalastuksen yhteydessä vahingossa saaliiksi joutuvien merilintujen vähentämiseksi. Lisäksi komissio on tehnyt luonnoksen yhteisön toimintasuunnitelmaksi, joka perustuu jäsenvaltioiden edellä mainittuun kyselyyn antamiin vastauksiin. Tämä luonnos on toimitettu FAO:n asiaa käsittelevälle elimelle helmikuussa 2001. Albatrossien ja muiden lintujen suojelemiseksi Etelämantereen vesillä yhteisö on jo hyväksynyt useita vaaraa vähentäviä toimenpiteitä(1),(2) ja joitakin tai kaikkia näistä voidaan harkita tarvittaessa sovellettavaksi muilla alueilla. Toimenpiteet ovat: - Muovisuikaleilla varustettujen lintuja karkottavien pelotussiimojen käyttö; - Siimojen varustaminen painoilla niin, että ne uppoavat nopeammin ja aiheuttavat näin vähemmän vaaraa; - Lintuja houkuttelevien kalanjätteiden mereen heittämisen kieltäminen; - Siimojen laskeminen öisin, jolloin on todennäköisempää, että linnut eivät olisi etsimässä ruokaa; - Vain sulatettujen syöttien käyttö, koska ne uppoavat nopeammin. Lisäksi lienee syytä korostaa, että vaikka merilintujen jääminen saaliiksi on valitettavaa ja se voidaan mahdollisesti välttää, mainittu myrskylintusaaliiden määrä ei ole niin suuri, että se uhkaisi nykyisin 1012 miljoonan yksilön suuruisiksi arvioitujen myrskylintukantojen eloonjäämistä. (1) Neuvoston asetus (EY) N:o 66/1998, annettu 18 päivänä joulukuuta 1998, EYVL L 6, 10.1.1998. (2) Neuvoston asetus (EY) N:o 2479/1998, annettu 12 päivänä marraskuuta 1998, EYVL L 309, 19.11.1998.